**Shir Hashirim**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

în succesiunea lor nebună

clipele s-au oprit să-ţi bată piroane în tâmple

speram să-ţi spună măcar

bărbate

că te aştept

în leagănul vieţii

să-ţi fiu cruce de timp

la răspântie de vânturi

lasă-ţi mâinile pe inima mea

care urlă de dor

lup flămând cu ochi sticloşi

trecând pe potecile îngheţate ale sufletului tău

fără să lase urme

mă mai ştii

noi am locuit edenul

cu mult înaintea evei

adam nu era decât o jucărie de lut

ce avea să se înfrupte din mărul încă necopt al păcatului

te iubesc şi acum

ca şi atunci

când m-ai scris

ca pe o lege a creaţiei

Shir Hashirim

\*\*\*

mai simt sub coroana de spini

big bang-ul răsăritului edenic

tu ai fost secunda primordială

înflorită sub pașii serafimilor

adunați la liturghia de dimineață

și mă bucur să te număr

de la a la zet ca pe șiragul de mătănii

în care ți-ai ferecat poemul buzelor aprinse

aș vrea să ți-ating piciorul fiecărui gând

ce-alergă desculț prin dumbrava inimii

să-l colorez cu lacrima dorului nebun

împletind tic-tac-ul inimilor pulsând la unison

ca-n prima noastră sonată

un dans în laguna albastră

noi ne știm demult

dinainte de-a ne cunoaște

paris oferea mărul venerei

șarpele nu se inventase

te doresc şi-acum

ca pe fructul interzis

la care nu ajungi

deși îl ai pe masă

la cina cea de taină

Shir Hashirim

liliana trif ioan grigoraș